### Beslutningstema

I denne sag besluttes, om udkast til Tønder Kommunes Visions- og Strategiplan 2022-2025 kan godkendes.

### Historik

Kommunalbestyrelsen godkendte på januar-mødet procesplan for udarbejdelse af ny visions- og strategiplan. Processen omfattede fokusgruppeinterview med de politiske grupper i februar-marts, hvor input indgik i visions- og seminar den 24.-25. marts.

### Sagsfremstilling

På seminaret blev der taget udgangspunkt i [adresse] styrkepositioner og de udfordringer, som Kommunalbestyrelsen ønsker at prioritere i det strategiske arbejde i valgperioden. Der blev arbejdet med temaer fra politikernes konstitueringsaftale og med temaer fra [adresse] og Strategiplan 2018-2022.

Seminaret mundede ud i at udpege fire temaer som overordnede fokusområder og tre temaer som strategiske indsatsområder:

![](data:image/png;base64...)

På baggrund af input fra seminaret er disse syv temaer foldet ud i udkast til visions- og strategiplanen. Der blev på seminaret også arbejdet med "Økonomisk politik med plads til udviklingsinitiativer". God økonomistyring er forudsætningen for at komme i mål med visioner og strategier. Temaet er derfor indarbejdet i planen som en del af det fundament, alt andet hviler på.

Visions- og Strategiplanen sætter mål og retning for kommunens fremtidige udvikling og de beslutninger, der træffes både i det løbende arbejde og f.eks. i forbindelse med budgetlægningen. Visions- og Strategiplanen sætter rammer for det, der går på tværs af de politiske udvalg. Derudover bliver der arbejdet med mange andre politikker og strategier i de forskellige fagudvalg. Vedhæftede oversigt over øvrige politikker og strategier indgår som bilag til Visions- og Strategiplanen. Der er tale om et dynamisk dokument, der opdateres i takt med, at fagudvalgenes politikker og strategier opdateres.

Efter visionsseminaret har der været drøftelse af Visions- og [adresse] temaer i hhv. kommunens Lederforum og i hovedsamarbejdsudvalget (HMU). Lederforum har bidraget med faglige vinkler på temaerne. HMU tager temaerne til efterretning og gør opmærksom på, at udfordringen med rekruttering af fremtidens arbejdskraft bør indgå. Der er administrativt igangsat en proces, hvor der arbejdes med rekrutteringsudfordringen.

Visions- og Strategiplanen fastsætter ikke deltaljerede mål og handlinger. Efter godkendelse af Visions- og Strategiplanen igangsættes en administrativ proces, hvor Direktionen og fagcheferne er ansvarlige for formulering af mål, der understøtter arbejdet med planen. Målene kommer til politisk godkendelse i september 2022.

Den nyligt godkendte bosætningsstrategi vil indgå markant i udarbejdelse af målformulering, idet alle fagområder vil fastsætte mål og indsatser for, hvordan arbejdet med bosætningsstrategien realiseres gennem konkrete projekter.

Implementering

Visions- og Strategiplanen forventes implementeret via nedenstående:

|  |  |
| --- | --- |
| Budgetprocessen | Det forventes, at kommende budgetaftaler tydeligt afspejler Visions- og Strategiplanen |
| Implementering via fagudvalg | Der lægges op til, at de stående udvalg udarbejder en plan for, hvordan udvalgets aktiviteter kan afspejle Visions- og Strategiplanen |
| Resultatkontrakter og ejerstrategier | I fremtidige resultatkontrakter og i udmøntning af ejerstrategier skal Visions- og Strategiplanen tydeligt afspejles |
| Partnerskaber | I fremtidige partnerskabsaftaler skal vision- og strategiplanen indgå, hvor det er relevant. |
| Udviklingsaftaler | Direktionen indgår en udviklingsaftale med den enkelte fagchef. I aftalerne indgår Visions- og Strategiplanen som et væsentligt element. Fagcheferne sikrer involvering af næste ledelsesniveau, så Visions- og Strategiplanen implementeres helt i bund |

### Direktionen indstiller,

at udkast til Tønder Kommunes Visions- og Strategiplan 2022-2025 godkendes, og

at indstillingen videresendes til Kommunalbestyrelsen.

Beslutning fra Økonomiudvalget, 23. juni 2022, pkt. 7:

Indstillingen anbefales.

### Beslutning

Indstillingen godkendt.